  Анжелика Тихонова корреспондент Та нуналъёсы Ижкарысь Кузебай Герд нимо йӧскалык гимназиын «Медиалаборатория этнокультурного образования» ӵектос улсын анай кыллы дышетӥсьёслы «Основы проектирования этнокультурной среды в школе с использованием современных медиаресурсов» семинар мынэ. Ужрадлэн нырысетӥ нуналаз ивортодэтъя «Удмуртия» агентстволэн корреспондентэз но вуылӥз. Семинаре элькунысь ёросъёсысь но Ижкарысь анай кыллы дышетӥсьёс но визьнодасьёс люкаськизы. Соосты дидактической шудонъёс кылдытыны но уже кутыны, анай кылын видеоконтент лэсьтыны, цифровой амалъёсты дышетон уже пыртыны но мультфильм лэсьтыны дышетӥзы. Педагогика тодосъя кандидат, Кузебай Герд нимо гимназиысь удмурт кылъя но литературая дышетӥсь но семинарлэн огез радъясез Валентина Широбокова дышетон удыслы тупась анай кылын медиаконтентэз узырмытон понна пӧртэм удысысь адямиослы огазеяськыса, команда кылдытыса ужаны кулэ шуыса пусйиз. Ӵапак со понна но «Медиалаборатория этнокультурного образования» ӵектосэз кылдытӥзы. Удмурт кылъя дышетонэ трос пӧртэм амалъёс пыртӥськом, шуэ Валентина Широбокова. Но куд-огез дышетӥсьёс интернет, компьютер амалъёсын ужаны шугъясько на, угось соослэн быгатонлыкъёссы но трос ӧвӧл на ай.  Нош мукет ласянь, интернетын материал но туж ӧжыт. Вань ке но, мон ачим троссэ учкыса потӥ, дышетӥсь синмын, нылпи синмын, туж трос интернет емышъёс уг тупало дышетон удыслы. Нош кутоно ке одӥгзэ, шуом, емышсэ, учкиськом но, отын янгышез но шеде яке пуштросэз уг тупа, яке кылтӥрлыкез уг тупа дышетонэ Валентина Широбокова, Кузебай Герд нимо гимназиысь удмурт кылъя но литературая дышетӥсьВалентина Широбоковалэн кылъёсызъя, анай кылын контент кылдытонын дышетӥсьлэн туж бадӟым интыез. Кылсярысь, мультфильм лэсьтыку, дышетӥсь пиналэз ӧръяны кулэ, тема, сузьет, кыл, интонация ласянь. Пуштросэз но кылтӥрлыкез дышетӥсь бордысь потыны кулэ. Мед со пиналъёслы валамон луоз. Куд-ог дыръя ужаку ченгешон но потэ, малы сомында пол косӥськоды вераны шуыса. Мон шуисько, дышетӥсь тросгес тодэ, малы ке шуоно ужа. Продукт лэсьтӥськомы дышетӥсьёслы но кин удмурт кылэз дышетыны малпа, кин дышетэ удмурт кылэз. <…>. Со анимация амалэн лэсьтэм емышъёсмы потӥзы ке тросгес школаосы, нылпи садъёсы, визьнодасьёс, дышетӥсьёс ужазы ке, малпасько, мукет школаосысь пиналъёслэн но мылкыдзы ӝутскоз но соос асьсэос но кылдытъяны кутскозы Валентина Широбокова, Кузебай Герд нимо гимназиысь удмурт кылъя но литературая дышетӥсьИжкарысь 184 номеро нылпи садысь визьнодась, ватсаса тодон-валан сётӥсь Ольга Аркашева туала улонын цифровой амалъёстэк ужаны ум быгатэ ини шуыса пусйиз. Соин ик та семинаре но вуиз. Мон удмурт кылын азьло мукет садикын ужай вал. 20 арлэсь кема ини. Маке но выль тодон-валан кулэ вал. Пиналъёс воштӥсько, соин ик пиналъёслэн юанъёссы туж трос луо, соин та ӵектосъёс туж тунсыкоесь пото мыным, ачим но мар ке лэсьтӥсько, но таӵе специалистъёслэсь туж тросэзлы юанъёсылы валэктонъёс шедьто малпасько Ольга Аркашева, Ижкарысь 184 номеро нылпи садысь визьнодасьВизьнодась шор группаысен пиналъёсты удмурт кыллы дышетэ. Ужаз пӧртэм-пӧртэм амалъёсты кутыны тырше. Кылсярысь, занятиоссы вакытэ пиналъёслы удмурт мультфильмъёс возьматэ. Проектор пыр возьматӥськом шудонъёсты, удмурт мультфильмъёсты, собере занятиосы кутӥськом сыӵе разработкаосмес, кудъёсаз мультфильм пушкын пыртэмын кыӵе ке но удмурт шудонъёс, кырӟанъёс. Мультфильм дугдэ – ми шудӥськомы. Мультфильм выльысь учкиськом, кыӵе ке персонаж лыктэ, со персонажлы кыӵе ке кузьым лэсьтӥськом Ольга Аркашева, Ижкарысь 184 номеро нылпи садысь визьнодасьОльга Аркашевалэн кылъёсызъя, пиналъёслы сыӵе ужан амал туж яра. Пӧлысьтызы 99 процентэз удмурт кылэз уг ке но тодо, удмурт мультфильмъёсты учкыны туж ярато. Пиналлы удмурт кылэз яратон пыӵатыны визьнодасьлэсь туж бадӟым мастерство кулэ. Шор группае анай-атайёс «малы со кулэ?» шуыса лыкто ке, занятие вуылэмзы бере, адӟемзы, кызьы ми ужаськом пиналъёсын удмурт кылэз дышетыса, соос туж шумпотыса шуо «мед ветлоз, мед дышетоз». Утренникъёсы но удмурт кырӟанъёс, кылбуръёс, выжыкылъёс пуктӥськомы. Собере анай-атайёслы пукон ӝытъёс лэсьтылӥськомы, соос туж шумпотыса лыкто, ӟучъёс-а, армянъёс-а соос Ольга Аркашева, Ижкарысь 184 номеро нылпи садысь визьнодасьСеминар 5-тӥ толсуре йылпумъяськоз. Ужрадэ пыриськисьёс компьютер технологиосты но дидактической шудонъёсты ужазы кутыны, анимация, мультипликация лэсьтыны но мукет амалъёслы дышозы. Ваньзы ик квалификацизэс будэтэмзы сярысь сертификатъёс басьтозы.  Тегъёс: Дышетон Ижкар Удмуртия удмурткыл дышетӥсьёс КузебайГерднимогимназия Технологиос  